**PRIJEDLOG**

Na temelju članka 289 stavka 7. Zakona o socijalnoj skrbi („Narodne novine“ broj 18/22, 46/22 i 119/22), članka 19. i članka 35. stavka 2. Zakona o lokalnoj i područnoj (regionalnoj) samoupravi („Narodne novine“ br. 33/01, 60/01, 129/05, 109/07, 125/08, 36/09, 150/11, 144/12 i 19/13, 137/15, 123/17, 98/19 i 144/20), članka 23. **Zakona o predškolskom odgoju i obrazovanju** ( „Narodne novine br. 10/97,107/07, 94/13, 98/19 i 57/22) i članka 15. i 31. Statuta Općine Martijanec (Službeni vjesnik Varaždinske županije br. 10/13, 24/13, 18/18, 9/20 i 14/21 i 14/23), **Općinsko vijeće Općine Martijanec** **na svojoj 16. sjednici održanoj 31. svibnja 2023. godine donosi**

**ODLUKU**

**o vrstama, kriterijima i načinu ostvarivanja pomoći u sustavu socijalne skrbi**

**koje se isplaćuju iz Proračuna Općine Martijanec**

**I. OPĆE ODREDBE**

Članak 1.

Ovom se Odlukom utvrđuju prava iz socijalne skrbi koje osigurava Općina Martijanec (u

daljnjem tekstu: Općina), uvjeti i način njihova ostvarivanja, korisnici socijalne skrbi, nadležnost i postupak za ostvarivanje tih prava.

Sredstva za ostvarivanje pomoći propisanih Zakonom o socijalnoj skrbi (u daljnjem tekstu: Zakon) i drugih pomoći utvrđenih ovom odlukom osiguravaju se u proračunu Općine.

Članak 2.

Poslove u svezi ostvarivanja prava iz socijalne skrbi propisanih ovom Odlukom obavlja

Jedinstveni upravni odjel (u daljnjem tekstu: JUO).

Članak 3.

Prava iz socijalne skrbi utvrđena ovom Odlukom ne mogu se ostvariti na teret Općine ukoliko je Zakonom ili drugim propisom određeno da se ta prava ostvaruju prvenstveno na teret Republike Hrvatske te drugih pravnih ili fizičkih osoba.

Članak 4.

Prava na pomoći iz ove Odluke priznaju se osobama koje imaju prebivalište na području Općine Martijanec, osim za sufinanciranje prijevoza polaznika predškole i učenika s upisnog područja Osnovne škole Martijanec i sufinanciranje prehrane učenika osnovne škole.

Članak 5.

Korisnici socijalne skrbi su:

– samac i kućanstvo koji nemaju dovoljno sredstava za podmirenje osnovnih životnih potreba, a nisu ih u mogućnosti ostvariti svojim radom, primitkom od imovine, od obveznika uzdržavanja ili na drugi način,

– dijete bez roditelja ili bez odgovarajuće roditeljske skrbi, mlađa punoljetna osoba, dijete žrtva obiteljskog, vršnjačkog ili drugog nasilja, dijete žrtva trgovanja ljudima, dijete s teškoćama u razvoju, dijete i mlađa punoljetna osoba s problemima u ponašanju, dijete bez pratnje koje se zatekne izvan mjesta svog prebivališta bez nadzora roditelja ili druge odrasle osobe koja je odgovorna skrbiti o njemu te dijete strani državljanin koje se zatekne na teritoriju Republike Hrvatske bez nadzora roditelja ili druge odrasle osobe koja je odgovorna skrbiti o njemu,

– trudnica ili roditelj s djetetom do godine dana života bez obiteljske podrške i odgovarajućih uvjeta za život,

– obitelj kojoj je zbog poremećenih odnosa ili drugih nepovoljnih okolnosti potrebna stručna pomoć ili druga podrška,

– odrasla osoba s invaliditetom koja nije u mogućnosti udovoljiti osnovnim životnim potrebama,

– odrasla osoba žrtva obiteljskog ili drugog nasilja te žrtva trgovanja ljudima

– osoba koja zbog starosti ili nemoći ne može samostalno skrbiti o osnovnim životnim potrebama,

– osoba ovisna o alkoholu, drogama, kockanju i drugim oblicima ovisnosti,

– beskućnik,

– druge osobe koje ispunjavaju uvjete propisane ovim Zakonom.

**II. VRSTE POMOĆI**

Članak 6.

Iz Proračuna Općine Martijanec mogu se odobravati sljedeće vrste pomoći:

1. Jednokratna novčana pomoć studentima

2. Jednokratna novčana pomoć obiteljima novorođene djece

3. Naknada za troškove stanovanja

4. Jednokratne pomoći samcima i obiteljima

5. Sufinanciranje dječjih vrtića drugih osnivača

6. Sufinanciranje prijevoza učenika osnovne škole

7. Pomoć za prehranu učenika osnovne škole

**1. Jednokratna novčana pomoć studentima**

Članak 7.

Jednokratna novčana pomoć studentima odobrava se jednom godišnje, u iznosu od 200,00 eura, a na temelju javnog poziva i podnesenih zahtjeva za jednokratne pomoći studentima. Studenti su uz zahtjev dužni priložiti kopiju osobne iskaznice i dokaz o redovitom upisu tekuće akademske godine. Uvjete za odobravanje jednokratne pomoći imaju svi redoviti studenti i apsolventi kojima akademska godina završava u godini dodjele pomoći, ukoliko nisu stariji od 27 godina.

**2. Jednokratna novčana pomoć obiteljima novorođene djece**

Članak 8.

Jednokratna novčana pomoć obiteljima novorođene djece odobrava se tri puta godišnje, u travnju, kolovozu i prosincu, u iznosu od 400,00 eura, a na temelju javnog poziva i podnesenih zahtjeva za jednokratne novčane pomoći. Roditelji su uz zahtjev dužni priložiti kopiju osobne iskaznice oba roditelja, kopiju rodnog lista djeteta i uvjerenje o prebivalištu djeteta.

**3. Naknada za troškove stanovanja**

Članak 9.

(1) Troškovi stanovanja odnose se na najamninu, komunalne naknade, električnu energiju, plin, grijanje, vodu, odvodnju i druge troškove stanovanja u skladu s posebnim propisima.

(2) Pravo na naknadu za troškove stanovanja može se priznati korisniku zajamčene minimalne naknade, na temelju priloženog rješenja o pravu na zajamčenu minimalnu naknadu.

(3) Pravo na naknadu za troškove stanovanja može se priznati do iznosa polovice iznosa zajamčene minimalne naknade priznate samcu, odnosno kućanstvu utvrđene rješenjem nadležnog Centra za socijalnu skrb.

Članak 10.

(1) Općina može odobriti naknadu za troškove stanovanja i do punog iznosa zajamčene minimalne naknade priznate rješenjem nadležnog Centra za socijalnu skrb kada se po mišljenju Centra samo na taj način može izbjeći odvajanje djece od roditelja.

(2) Naknada za troškove stanovanja može se odobriti na način da Općina djelomično ili u cijelosti plati račun izravno ovlaštenoj pravnoj ili fizičkoj osobi koja je izvršila uslugu.

**4. Jednokratne pomoći samcima i obiteljima**

Članak 11.

Jednokratna pomoć može se odobriti samcu ili obitelji, koji zbog trenutačnih materijalnih teškoća nije u mogućnosti podmiriti osnovne životne potrebe nastale zbog rođenja ili školovanja djeteta, bolest ili smrti člana obitelji, elementarne nepogode, a na temelju zaključka Socijalnog vijeća Općine.

Članak 12.

Jednokratna pomoć odobrava se u novcu, a kada postoji vjerojatnost da se novčanim oblikom pomoći ne bi ostvarila njena svrha, jednokratna pomoć može biti zamijenjena ekvivalentnom vrijednošću u stvarima ili uslugama.

Članak 13.

Istoj osobi ili obitelji jednokratna pomoć može biti dodijeljena najviše dva puta godišnje, osim u izuzetnim slučajevima, na temelju zaključka Socijalnog vijeća.

Članak 14.

Jednokratna pomoć može se odobriti u najvišem iznosu do 70,00 eura za samca i do 140,00 eura za obitelj, o čemu zaključak donosi Socijalno vijeće Općine. Izuzetno, na temelju mišljenja i preporuke Socijalnog vijeća, jednokratna pomoć može se odobriti i u višem iznosu, ali maksimalno do iznosa od 265,00 eura.

**5. Sufinanciranje ustanova drugih osnivača**

Članak 15.

Ukoliko su smještajni kapaciteti Dječjeg vrtića Vlakić Martijanec popunjeni, Općina će sufinancirati provođenje programa predškolskog odgoja i obrazovanja u predškolskim ustanovama drugih osnivača ako se ispune kumulativno slijedeći uvjeti:

- da se radi o djetetu predškolske dobi koje u redovnom upisnom roku nije ostvarilo pravo na upis u redoviti program Dječjeg vrtića zbog nedovoljnog kapaciteta za smještaj u Dječjem vrtiću Vlakić Martijanec,

- da dijete i jedan roditelj imaju prebivalište na području Općine Martijanec.

Maksimalan iznos sufinanciranja ne može biti veći od razlike između ekonomske cijene i cijene koju bi plaćali roditelji za istovjetni program u Dječjem vrtiću Vlakić Martijanec, pri čemu cijena koju plaćaju roditelji ne može biti niža od cijene usluge koju bi roditelj plaćao za istovjetni program u Dječjem vrtiću Vlakić Martijanec.

Ukoliko u Dječjem vrtiću Vlakić Martijanec nisu ostvareni uvjeti za boravak djece s teškoćama u razvoju, Općina može Odlukom načelnika odobriti sufinanciranje boravka djeteta predškolske dobi u specijaliziranoj ustanovi uz uvjet da dijete i jedan roditelj imaju prebivalište na području Općine Martijanec.

**6. Sufinanciranje prijevoza učenika osnovne škole**

Članak 16.

Općina za učenike osnovne škole subvencionira troškove prijevoza sa 100 % cijene prijevoza.

**7. Pomoć za prehranu učenika osnovne škole**

Članak 17.

Općina u svom Proračunu osigurava sredstva za sufinanciranje prehrane učenika Osnovne škole, sukladno iskazanim potrebama škole i financijskim mogućnostima Općine.

**III. NAČIN OSTVARIVANJA PRAVA**

Članak 18.

Postupak za ostvarivanje prava utvrđenih ovom Odlukom pokreće se na zahtjev stranke,

njezinog bračnog druga, punoljetnog djeteta, skrbnika ili udomitelja, ili po službenoj dužnosti. Temeljem zahtjeva pokreće se postupak za ostvarivanje prava na:

1. jednokratnu novčanu pomoć studentima,
2. jednokratnu novčanu pomoć obiteljima novorođene djece,
3. naknadu za troškova stanovanja,
4. jednokratne pomoći samcima i obiteljima,
5. sufinanciranje dječjih vrtića drugih osnivača
6. Sufinanciranje ustanova za djecu s teškoćama u razvoju

Zahtjev se podnosi JUO Općine na propisanim obrascima. Podnositelj zahtjeva dužan je uz zahtjev dostaviti odgovarajuće isprave odnosno dokaze potrebne za ostvarivanje prava. U zahtjevu obvezno se daje pisana izjava podnositelja zahtjeva i punoljetnih članova kućanstva o suglasnosti da Upravni odjel ima pravo provjeravati, obrađivati, čuvati i koristiti navedene podatke u skladu s važećim propisima. Za točnost podataka navedenih u zahtjevu za ostvarivanje pomoći podnositelj odgovara materijalno i kazneno.

Upravni odjel može pokrenuti postupak po službenoj dužnosti ako utvrdi ili sazna da je radi zaštite interesa osobe potrebno pokrenuti postupak.

Članak 19.

Općina je dužna na propisan način voditi evidenciju i dokumentaciju o ostvarivanju prava u sustavu socijalne skrbi propisanih Zakonom o socijalnoj skrbi kao i drugih prava iz socijalne skrbi utvrđenih općim aktima Općine i Županije, te je dužna o tome dostavljati izvješća uredu državne uprave u županiji, a o priznatim jednokratnim pomoćima dužna je razmjenjivati podatke s nadležnim Centrom za socijalnu skrb.

Članak 20.

Stupanjem na snagu ove Odluke prestaju važiti Odluka o vrstama, kriterijima i načinu ostvarivanja pomoći u sustavu socijalne skrbi koje se isplaćuju iz Proračuna Općine Martijanec („Službeni vjesnik Varaždinske županije 27/22“, „Službeni vjesnik Općine Martijanec“ 1/23)

Članak 21.

Ova Odluka bit će objavljena u „Službenom vjesniku Općine Martijanec“, a stupa na snagu osmog dana od dana objave.

KLASA: 551-01/23-01/2

URBROJ: 2186-19-01-23-2

Martijanec, 31. svibnja 2023.

**Predsjednik Općinskog vijeća**

Stjepan Golubić, ing.

**OBRAZLOŽENJE**

**prijedloga za donošenje Odluke**

**o vrstama, kriterijima i načinu ostvarivanja pomoći u sustavu socijalne skrbi koje se isplaćuju iz Proračuna Općine Martijanec**

**I. PRAVNA OSNOVA ZA DONOŠENJE ODLUKE**

Temelj za donošenje ove Odluke je članak 289 stavak 7. Zakona o socijalnoj skrbi („Narodne novine“ broj 18/22, 46/22, 119/22) članak 19. i članak 35. stavak 2. Zakona o lokalnoj i područnoj (regionalnoj) samoupravi („Narodne novine“ br. 33/01, 60/01, 129/05, 109/07, 125/08, 36/09, 150/11, 144/12 i 19/13, 137/15, 123/17, 98/19 i 144/20), članak 23. **Zakona o predškolskom odgoju i obrazovanju** ( „Narodne novine br. 10/97,107/07, 94/13, 98/19 i 57/22) i članak 15. i 31. Statuta Općine Martijanec („Službeni vjesnik Varaždinske županije“ broj 10/13, 24/13, 18/18, 9/20, 14/21, 14/22 i 14/23).

**II. OCJENA STANJA I TEMELJNA PITANJA KOJA SE TREBAJU UREDITI**

Člankom 289 stavkom 7. Zakona o socijalnoj skrbi („Narodne novine“ broj 18/22, 46/22, 119/22) je propisano da jedinice lokalne i područne (regionalne) samouprave mogu osigurati sredstva za ostvarivanje novčanih naknada i socijalnih usluga stanovnicima na svom području u većem opsegu nego što je utvrđeno tim Zakonom, na način propisan njihovim općim aktom, ako u svom proračunu imaju za to osigurana sredstva.

Zbog novonastale situacije i nedovoljnog kapaciteta za smještaj djece u Dječji vrtić Vlakić Martijanec potrebno je donijeti Odluku kako bi se mogao sufinancirati dio ekonomske cijene za smještaj djece u ustanovama drugih osnivača.

**III. SREDSTVA POTREBNA ZA PROVOĐENJE ODLUKE TE NAČIN KAKO ĆE SE ISTA OSIGURATI**

Za provođenje ove Odluke sredstva će se osigurati u Proračunu Općine Martijanec.